**Հարություն Հայկի Ֆելեքյան** (մարտի 13, 1931(1931-03-13), Երևան, Հայկական ԽՍՀ, ԱԽՖՍՀ, ԽՍՀՄ - դեկտեմբերի 7, 2005(2005-12-07), Երևան, Հայաստան), հայ գրականագետ, լրագրող, պատմական գիտությունների դոկտոր (1970), պրոֆեսոր (1971), ՀԽՍՀ վաստակավոր ժուռնալիստ (1981): Հայաստանի գրողների միության անդամ 1963 թվականից։

Կենսագրություն
--------------

Հարություն Ֆելեքյանը ծնվել է 1931 թվականին Երևանում։ 1948 թվականին ավարտել է Երևանի № 34 միջնակարգ դպրոցը, 1953 թվականին՝ Երևանի պետական համալսարանի միջազգային հարաբերությունների ֆակուլտետը։ 1957 թվականին աշխատել է «Սովետական գրականություն» ամսագրում որպես գրական աշխատող, 1957-1959 թվականներին՝ գրականության և արվեստի բաժնի վարիչ «Սովետական Հայաստան» թերթում, 1959-1961 թվականներին վարել է «Գրական թերթ»-ի քննադատության բաժինը, 1961-1965 թվականներին՝ «Պատմաբանասիրական հանդես»-ում բաժնի վարիչ, 1965-1970 թվականներին՝ ավագ գիտաշխատող ՀԽՍՀ ԳԱ պատմության ինստիտուտի հայ մամուլի պատմության բաժնում։

1967-1970 թվականներին Հարություն Ֆելեքյանը միաժամանակ «Բանբեր Երևանի համալսարանի» հանդեսի պատասխանատու քարտուղարն էր, 1970-1977 թվականներին՝ գլխավոր խմբագրի տեղակալը, 1978-1986 թվականներին՝ գլխավոր խմբագիրը (հասարակական կարգով)։ 1970-1981 թվականներին՝ Երևանի համալսարանի ժուռնալիստիկայի ամբիոնի վարիչ, 1981-1991 թվականներին՝ «Սովետական գրող» հրատարակչության տնօրեն։ Խորհրդային տարիների աշխատությունները հիմնականում նվիրված են հայ սովետական մամուլի և գրականության պատմությանը։ 1991 թվականին Ֆելեքյանը նշանակվել է ՀՀ կառավարությանն առընթեր արխիվային գործի վարչության պետ, որտեղ պաշտոնավարել է մոտ 10 տարի։ 2001 թվականին նշանակվել է Հայաստանի ազգային արխիվի տնօրենի օգնական։

Կազմել, խմբագրել և հրատարակման է ներկայացրել Հովհաննես Շիրազի, Պարույր Սևակի և այլ գրողների ստեղծագործություններ, հայերեն թարգմանել Ա. Ալեքսանդր Գերցենի «Եղելություն և խոհեր» գիրքը։

Անդամակցություն
---------------

* Հայաստանի ժուռնալիստների միության անդամ (1958)
* Հայաստանի գրողների միության անդամ (1963)
* Տեղեկատվայնության միջազգային ակադեմիայի անդամ (1997)

Երկեր
-----

* «Պրավդա»-ի տրադիցիաներով, Ե. 1963, 157 էջ։
* Ալեքսանդր Ծատուրյան, Ե. 1965, 270 էջ։
* Հայաստանի պարբերական մամուլը սոցիալիզմի կառուցման պայքարում, Ե. ՀԽՍՀ ԳԱ, 1970, 560 էջ։
* Հրապարակախոսություն և գրականություն, Ե. 1975 :

Ծանոթագրություններ
------------------

1. ↑  «ՀԱՐՈւԹՅՈւՆ ՀԱՅԿԻ ՖԵԼԵՔՅԱՆ». *ysu.am*. Արխիվացված է օրիգինալից 2019 թ․ մարտի 25-ին. Վերցված է 2019 թ․ մարտի 13-ին.
2. ↑  «Ով ով է։ Հայեր» հանրագիտարան, հատոր երկրորդ, գլխավոր խմբագիր՝ Հովհաննես Այվազյան, Հայկական հանրագիտարան հրատարակչություն, Երևան, 2007թ.:(չաշխատող հղում)
3. ↑  Ֆելեքյան, Հարություն Հայկի (1965). *Ալեքսանդր Ծատուրյան*. Հայաստան.

Արտաքին հղումներ
----------------

* Հայաստանի գրողների միություն, Հայաստանի ազգային արխիվ «Հարություն Ֆելեքյան», պատմաբանասիրական հանդես № 1, 2005 թ. էջ 308-309

|  |
| --- |
| *Այս հոդվածի կամ նրա բաժնի որոշակի հատվածի սկզբնական կամ ներկայիս տարբերակը վերցված է Քրիեյթիվ Քոմմոնս Նշում–Համանման տարածում 3.0 (Creative Commons BY-SA 3.0) ազատ թույլատրագրով թողարկված Հայկական սովետական հանրագիտարանից։*  |

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Բառարաններ և հանրագիտարաններ | Հայազգ · AV Production |
|  |
| Չափորոշչային վերահսկողություն | ՀԳՀԳ: 10863 · ISNI: 0000000082645419 · LCCN: n88099956 · NTA: 260351865 · VIAF: 72941317 · WorldCat VIAF: 72941317 |

 |